DECIZIA COMISIEI
din 20 decembrie 2006
privind o procedură în temeiul articolului 65 din Tratatul de instituire a Comunității Europene a Cărbunelui și Oțelului
(Cauza nr. COMP/F/39.234 - Suprataxa pe aliaj - readoptare)
[notificată cu numărul C(2006) 6765]
(Numai versiunea în limba germană este autentică)
(2007/486/CE)
La 20 decembrie 2006, Comisia a adoptat o decizie privind o procedură în temeiul articolului 65 din Tratatul CECO. În conformitate cu dispozițiile articolului 30 din Regulamentul (CE) nr. 1/2003 al Consiliului (1), Comisia publică prin prezenta numele părților și conținutul principal al deciziei, inclusiv sancțiunile impuse, luând în considerare interesul legitim al întreprinderilor de a-și proteja interesele de afaceri. Versiunea integrală a prezentei decizii, excluzând pasajele pentru care societatea comercială poate invoca confidențialitatea, poate fi consultată în versiunea lingvistică autentică a cazului pe website-ul Direcției Generale Concurență, la următoarea adresă: http://europa.eu.int/comm/competition/index_en.html
DESTINATAR, CONTRAVENIENT ȘI ÎNCĂLCARE
(1)
Decizia se adresează TKS (ThyssenKrupp Stainless AG) pentru comportamentul TS-AG (Thyssen Stahl AG). TKS și-a asumat în mod voluntar responsabilitatea pentru acțiunile TS-AG, cel puțin pentru anii 1993-1994, printr-o declarație explicită adresată Comisiei la 23 iulie 1997.
(2)
De la 16 decembrie 1993 până la 31 decembrie 1994, dată la care și-a încetat activitatea economică în sectorul oțelului inoxidabil, TS-AG a participat la o încălcare unică și continuă a articolului 65 din Tratatul CECO, prin stabilirea prețurilor la aliajele folosite în sectorul oțelului inoxidabil în Europa de Vest.
PROCEDURĂ
(3)
Decizia se referă la readoptarea Deciziei 98/247/CECO a Comisiei din 21 ianuarie 1998 (2). Aceasta din urmă a fost anulată parțial de instanțe (3) din considerente procedurale. Instanțele au stabilit că în 1998 Comisia a sancționat cu amendă societatea TKS pentru comportamentul TS-AG fără a-i acorda acesteia posibilitatea de a prezenta observațiile cu privire la comportament, anterior impunerii amenzii. Prin aceasta s-a încălcat dreptul TKS de a fi audiat.
(4)
La 24 aprilie 2006, Comisia a emis o comunicare a obiecțiilor către TKS cu scopul de a rectifica eroarea procedurală identificată de instanțe.
MODUL DE FUNCȚIONARE A CARTELULUI
(5)
Suprataxa pe aliaj este un element al prețului, calculat pe baza prețurilor aliajelor, care se adăuga la prețul de bază al oțelului inoxidabil. Costul aliajelor folosite de producătorii de oțel inoxidabil (nichel, crom și molibden) reprezenta mare parte din costul total de producție. Prețurile acestor aliaje erau extrem de volatile.
(6)
Prețurile la aliaje și oțel inoxidabil au scăzut semnificativ în 1993. În momentul în care prețurile la nichel au început să crească în septembrie 1993, profiturile producătorilor au scăzut considerabil. Pentru a remedia aceasta, producătorii de produse plate din oțel inoxidabil au convenit asupra organizării unei reuniuni la Madrid la 16 decembrie 1993. În consecință, s-au stabilit o serie de contacte între producători cu privire la modul de calculare și aplicare a suprataxei la aliaje.
(7)
Conform deciziei, TS-AG, împreună cu celelalte întreprinderi, a modificat și a aplicat în mod concertat valoarea de referință folosită pentru a calcula suprataxa pe aliaj. Aceasta are ca obiect și efect restrângerea și distorsionarea concurenței în cadrul pieței comune.
APLICAREA TRATATULUI CECO
(8)
Comisia consideră că în cazul încălcării dispozițiilor privind cartelurile trebuie aplicate normele de fond ale Tratatului CECO dat fiind că Tratatul CECO era în vigoare la data încălcării (1993-1994). Nu exista niciun indiciu care să justifice aplicarea principiului lex mitior.
RĂSPUNDEREA TKS PENTRU TS-AG
(9)
Decizia prevede că societatea TKS este considerată responsabilă pentru comportamentul TS-AG în temeiul declarației TKS din 23 iulie 1997 și precizează că noțiunile de succesiune juridică sau economică nu sunt invocate.
(10)
Declarația din 1997 nu a fost examinată în hotărârea CEJ și nici nu ar contraveni principiilor generale de drept sau practicii decizionale a Comisiei.
PRESCRIPȚIA
(11)
Concluzia deciziei prevede că nu este cazul expirării termenului de prescripție, deoarece aceasta a fost suspendată pe durata procedurii în fața Curții.
AMENZI
Suma de bază
Gravitate
(12)
Pentru a garanta nediscriminarea între destinatarii Deciziei 98/247/CECO, încălcarea se consideră a fi gravă (suma de bază: 4 milioane EUR).
Durata
(13)
Suma de bază se majorează cu 10 % dat fiind că încălcarea a fost săvârșită pe o perioadă mai mare de un an (de la 16 decembrie 1993 la 31 decembrie 1994).
Circumstanțe atenuante
(14)
În conformitate cu Decizia 98/247/CECO, suma de bază se diminuează cu 10 % deoarece sectorul se afla într-o situație economică critică.
Aplicarea Comunicării privind clemența din 1996
(15)
Prin aplicarea comunicării din 1996 cu privire la imunitatea la amenzi și reducerea amenzilor în cazurile de cartel și în temeiul hotărârii Tribunalului de Primă Instanță (4), cuantumul amenzii se reduce cu încă 20 % dată fiind cooperarea societății TKS pentru a ajuta Comisia în stabilirea faptelor. Așadar, amenda este în valoare de 3 168 000 EUR.